ಖಾಲಿ ತಟ್ಟೆ. ಪಾತ್ರೆ ತೋರಿಸಿ ಜನಾಗ್ರಹ ದಾವಣಗೆರೆ: ನಾವೂ ಬದುಕಬೇಕು ಎಂಬ ಘೋಷಣೆಯೊಂದಿಗೆ ಜನಾಗ್ರಹ ಆಂದೋಲನ ನೀಡಿದ ಕರೆಯನ್ನು ಬೆಂಬಲಿಸಿ ದಾವಣಗೆರೆ ನೆರಳು ಬೀಡಿ ಕಾರ್ಮಿಕರ ಯೂನಿಯನ್ನಿಂದ ವಿವಿಧೆಡೆ ಖಾಲಿ ತಟ್ಟೆ, ಪಾತ್ರೆಗಳನ್ನು ತೋರಿಸಿ ಪ್ರತಿಭಟನೆಗಳು ನಡೆದವು. ಪ್ರತಿಭಟನೆಯ ಫೋಟೊಗಳನ್ನು ಮುಖ್ಯಮಂತ್ರಿ ಅವರ ಕಾರ್ಯದರ್ಶಿ ಅವರಿಗೆ ವಾಟ್ಸ್ಆಯಪ್ ಮೂಲಕ ಕಳುಹಿಸಲಾಯಿತು. ಲಾಕ್ಡೌನ್ನಿಂದ ಬದುಕು ಅತಂತ್ರಗೊಂಡಿದೆ. ದುಡಿಮೆ, ಆದಾಯ ಇಲ್ಲವಾಗಿದೆ. ಆಸ್ಪತ್ರೆಯಲ್ಲಿ ಬೆಡ್ ಇಲ್ಲ. ಸ್ಮಶಾನದಲ್ಲಿ ಜಾಗವಿಲ್ಲದಾಗಿದೆ. ಇಂಥ ಸಂದರ್ಭದಲ್ಲಿಯೂ ಖಾಸಗಿ ಆಸ್ಪತ್ರೆಗಳು ಸುಲಿಗೆ ಮಾಡುತ್ತಿವೆ. ಅದಕ್ಕಾಗಿ ಕೊರೊನಾ ಸೋಂಕು ತಗುಲಿದ ಎಲ್ಲರಿಗೂ ಉಚಿತ ಚಿಕಿತ್ಸೆ ನೀಡಬೇಕು. ಆಮ್ಲಜನಕ ಕೊರತೆಯಾಗದಂತೆ ಪೂರೈಕೆ ಮಾಡಬೇಕು. ಎಲ್ಲರಿಗೂ ಕೂಡಲೇ ಲಸಿಕೆ ಹಾಕಬೇಕು.ಕೋವಿಡ್ ಕುರಿತ ಎಲ್ಲಾ ಲೇಟೆಸ್ಟ್ ಅಪ್ಡೇಟ್ಸ್ ಓದಿ ಕೆಲಸ ಇಲ್ಲದ ಕಾರಣ ಎಲ್ಲ ದುಡಿಮೆಗಾರರ ಖಾತೆಗೆ 5 ಸಾವಿರ ಹಾಕಬೇಕು. ಮೃತಪಟ್ಟವರ ಕುಟುಂಬಕ್ಕೆ 5 ಲಕ್ಷ ಹಾಕಬೇಕು ಎಂದು ಆಗ್ರಹಿಸಿದ ಮನವಿಯನ್ನೂ ಕಳುಹಿಸಲಾಯಿತು. ಈ ಹೋರಾಟವನ್ನು ಬೆಂಬಲಿಸಿ ಬಾಷಾನಗರ, ಎಸ್ಎಸ್ಎಂ ನಗರ ಶಿವಾನಗರ, ಮೆಹಬೂಬ್ ನಗರ, ಎಚ್ಕೆಜಿಎನ್ ನಗರ, ಕಾರ್ಲ್ ಮಾರ್ಕ್ಸ್ ನಗರ, ಟೀಪು ನಗರ,ಮುಸ್ತಫಾ ನಗರ, ಬೀಡಿ ಕಾರ್ಮಿಕರ ಕಾಲೊನಿಗಳಲ್ಲಿ ಪ್ರತಿಭಟನೆ ನಡೆಯಿತು. ನೆರಳು ಬೀಡಿ ಕಾರ್ಮಿಕರ ಯೂನಿಯನ್ನ ಜಬೀನಾ ಖಾನಂ, ಶೀರಿನ್ ಬಾನು, ನಾಜೀಮಾ, ನಾಹೆರಾ, ಶಾಹಿನಾ, ಹಸೀನಾ ಗುಲ್ಜಾರ್, ಫಾತಿಮಾ ಸಹಿತ ನೂರಾರು ಮಹಿಳೆಯರು ಭಾಗವಹಿಸಿದ್ದರು.